title: Venus adormita
text: A Venus adormita, tamién conoixita como a Venus de Dresden, ye una pintura de l'artista venecián renaixentista Giorgione, feita ta par de 1501, y que influiría muito en pinturas posteriors. Hue se troba exposata en a Gemäldegalerie Alte Meister (Galería de Pinturas de Viellos Mayestros) de Dresden (Alemanya).
  
  En a pintura, una d'as zagueras obras de Giorgione, se vei una muller despullata con un perfil que pareix siguir o d'os tozals d'o fondo. O pintor treballó con gran detalle l'horizont y as suyas brempas. A textura d'as telas, a on que chace placidament a diosa y l'armonioso y bucolico paisache, atorga a este quadro un chusto equilibrio entre calma y sensualidat. En esleir de pintar una muller despullata, Giorgione marcaba una revolución en a historia de l'arte; actualment ye considerato per bells criticos un d'os iniciadors de l'arte muderno.
  
  A la suya muerte, a pintura no yera encara rematata. O cielo o remataría més tarde Tiziano. (Tiziano tamién pintaría dispués una altra Venus, encara que no produciría es mismos efectos que a de Giorgione.)
  
  En a obra i subchacen qualques implicacions eroticas en o brazo devantato de Venus y en a colocación d'a man zurda en a forcacha. As telas son pintatas de plata, una color freda que contrasta con as tonalidatz més calients usatas ta os lins, y pareixen richidas, a diferencia d'os de pinturas similars feitas per Tiziano u Velázquez. O paisache emita as curvas d'o cuerpo d'a muller, cosa que ye relacionata con o feito de tornar a figura humana t'a concepción d'obchecto organico y natural.
  
  L'actitut contemplativa enta a natura y a belleza d'a figura son caracteristicas tipicas de Giorgione. A composición d'esta pintura influyó clarament en Tiziano, y més tarde en pintors como Ingres u Rubens.
  
  Vinclos externos 
  
  Giorgione
  Pinturas d'o Renaiximiento